ET Euroopa Liidu Teataja C 234/15

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

2009/C 234/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväite kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

„NIEHEIMER KÄSE”

EÜ nr: DE-PGI-0005-0530-14.03.2006

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Bundesministerium der Justiz Aadress: Mohrenstrasse 37 10117 Berlin DEUTSCHLAND Tel +49 3020259333 Faks +49 3020258251 E-post: —

2. Taotlejate rühm:

Nimi: Verein Schutzgemeinschaft Nieheimer Käse Aadress: c/o Käserei Pott Untere Mauerstrasse 32 33039 Nieheim DEUTSCHLAND Tel +49 5274472 Faks +49 5274953778 E-post: menne.thomas.nieheim@t-online.de Koosseis: tootjad/töötlejad ( X ) muu ( )

3. Toote liik:

Klass 1.3: Juust

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimi:

„Nieheimer Käse”

4.2. Kirjeldus:

„Nieheimer Käse” on väherasvane, valgurikas sõir.

Väliskuju: Välispind on sile ja konarusteta. Värvus varieerub kollakast hallikasroheliseni. Juust võib olla kaetud humala lehtedega (sel juhul lisatakse kirjeldusele vastav märkus).

Sisemus: Lõikepinnal on näha sile, suletud, ühtlase värvusega juustupind, milles võivad olla köömned. Täielikult laagerdumata kohupiimaosakesed ei vasta soovitud välimusele. Tainas võib olla kõva või riivitav.

Lõhn ja maitse: Maitse on puhas, terav, pikantne ja sõltub köömnetega maitsestamisest.

Kuju, suurus ja kaal: Juust on tavaliselt silindrikujuline, läbimõõt 4,0–4,5 cm, kõrgus 2,0–2,5 cm ning kaalub 32–37 g. Erandid on lubatud.

Koostis: Sõira „Nieheimer Käse” valmistatakse lõssist toodetud kohupiimast ja keedusoolast ning selle konsistents võib olla kõva või riivitav. Võib sisaldada köömneid. Laagerdumisel väheneb veesisaldus ning koostisained varieeruvad vastavalt.

Sõira „Nieheimer Käse” koostis ja koostisained määratletakse seepärast lähteaine (lõssist toodetud kohupiim) näitajate kindlaksmääramise kaudu. Kasutatav, lõssist toodetud kohupiim on väherasvane ja selle kuivainesisaldus on vähemalt 33 %, pH-väärtus 3,9–4,3 ning värske massi rasvasisaldus on alla 1 %. Lõpptootes on kuivainesisalduse 45–46 % (kõva) puhul rasvasisaldus kuivaine massis (puhastatud) ligikaudu 1,5–1,6 %. Rasvasisaldus (Schmid-Bondsynski-Ratzlaffi meetod) on seejuures ligikaudu 0,7 %. Kuivaine sisaldus riivitaval juustul on ligikaudu 60 % ja rohkem. Kui kasutatakse eespool kirjeldatud kuiva kohupiima, on müügivalmis sõira „Nieheimer Käse” rasvasisaldus alati vähem kui 1 %.

Sõira „Nieheimer Käse” laagerdumine põhineb eranditult lõssist toodetud kohupiima bakteri- ja pärmikultuuril ilma muude küpsemist soodustavate kultuurideta. Seega eristub toode „Nieheimer Käse” muudest sõirasortidest.

4.3. Geograafiline piirkond:

Toote „Nieheimer Käse” tootmispiirkond on Nieheimi valla territoorium.

Kasutatav piim ja kuiv kohupiim peavad olema pärit eespool nimetatud geograafilisest piirkonnast.

4.4. Päritolutõend:

Ettevõtte juht, kvaliteedispetsialist või nende asendajad kontrollivad ja registreerivad toote „Nieheimer Käse” valmistamiseks vajalikud koostisained nende saabumisel tootmisettevõttesse. Lisaks sellele säilitatakse kõik saatelehed. Valmistoodete väljaviimisel märgitakse andmed saatelehele, seega on tagatud kasutatud toorainete andmete kättesaadavus.

Päritolu tõendada võimaldav märgistus (tootepartii märgistus) tehakse märgistamise käigus, kui toote pakendile või toote saatedokumendile lisatakse vastav märgis. Toote „Nieheimer Käse” partii märgistusel vastab üks tootmispäev ühele partiile.

4.5. Tootmismeetod:

Juust valmistatakse kuivast kohupiimast (ise valmistatud või ostetud), mis vastab järgmistele kvaliteedinäitajatele: kuivainesisaldus vähemalt 33 %, pH-väärtus 3,9–4,3, rasvasisaldus värskes massis on alla 1 %. Kuiv kohupiim saadakse sada protsenti lehmapiimast. Kohupiim hakitakse hakkmasinaga peeneks ja pannakse anumatesse. Seejärel pannakse kohupiimamass laagerdumisruumi. Laagerdumisprotsessi kestus sõltub temperatuurist ja õhuniiskusest ning see vältab 3–5 päeva. Kohupiim on laagerdunud, kui mass on kollaka värvusega. Asjaomased vastutavad isikud määravad optilise ja organoleptilise hindamise kaudu edasitöötlemiseks sobiva aja. Massile lisatakse keedusoola (2,5–3,5 %) ja vajaduse korral köömneid (0,01–0,03 %) ning segatakse seni, kuni ained on ühtlaselt segunenud. Juustumass vormitakse 4,0–4,5 cm läbimõõduga rulliks ning lõigatakse seejärel spetsiaalse noaga 2,0–2,5 cm paksusteks tükkideks. Silindrikujulised juustutükid asetatakse juusturiiulitele üksteisest eraldi ning lastakse jahtuda. Seejärel pakitakse juust õhku läbilaskvasse pakendisse, et juust saaks hingata ja aeglaselt kuivada. Pakendamisel võib lisada kaitsva humalakihi. Sel juhul tehakse sellise pakendamise kohta vastav märge.

4.6. Seos piirkonnaga:

Piim kalgendub päikese käes või tule lähedal. Saksamaal valmistati sõira esimest korda soojust ja piimhappebaktereid kasutades juba enne Kristust. Sõir kuulub vanimate saksa päritoluga juustusortide hulka. Paljudes Saksamaa piirkondades on eri sõirasortide valmistamisel pikk traditsioon. „Nieheimer Käse” oli Nieheimi piirkonnas juba 19. sajandi alguses tuntud kohaliku juustuna, mis eristus teistest sõirasortidest oma valmistamise ja laagerdumise poolest.

Sõir „Nieheimer Käse” on traditsiooniline toode, mis on tuntud ja kõrgelt hinnatud ka väljaspool Nieheimi piirkonda. „Nieheimer Käse” valmistamine põhineb juustutootmise sajanditepikkustel traditsioonidel Nieheimis ja selle ümbruses. Traditsioonilised retseptid ja juustuvalmistamise oskus anti edasi põlvest põlve. Oluline on eriline valmistusviis, mille puhul kuiv kohupiim jahvatatakse, seejärel lastakse anumates laagerduda ning siis vormitakse. Juustuvalmistamise traditsioon Nieheimis väljendub Nieheimis korrapäraselt toimuvate juustuturgude kaudu, mis said alguse 1920. ja 1930. aastatel ja kestavad praeguseni. Juba alates 1857. aastast ilmus Westfalen-Lippe põllumajanduslehes kirjeldus Nieheimi juustu kohta ja kiideti selle kvaliteeti (vt Landwirtschaftliche Zeitung für Westfalen-Lippe; XIV 1857; veerg 179–181: Juustu valmistamine talus „Externbrock” Nieheimis Westfalenis).

Täiendavat teavet sõira „Nieheimer Käse” kohta leiab raamatust „Handbuch der Käsereitechnik” (H. von Klenze; Verlag M. Heinsius; 1884, lk 586 jj). Selles on märgitud, et „Nieheimer Käse” on pärit Westfalenis asuva linna Nieheimi ümbruskonnast. Ajakirjas „Die Warte” (nr 5/1934, Georg Hilka „Aus der heimischen Wirtschaft: Die Zubereitung des weit bekannten Nieheimer Käse”) viidatakse sellele, et „Nieheimer Käse” on Nieheimi kohalik toode, mille olemasolu ulatub sajandite taha. Ajakirjas „Molkerei- und Käsereizeitung” (Hildesheim, 5/1965, lk 173) on öeldud, et sõira „Nieheimer Käse” valmistatakse eelkõige Nieheimi piirkonna ümbruses.

4.7. Kontrolliasutus:

Nimi: Landesamt für Ernährungswirtschaft und Jagd Nordrhein-Westfalen Aadress: Postfach 30 06 51 40406 Düsseldorf DEUTSCHLAND Tel +49 23613050 Faks +49 23613053215 E-post: poststelle@lanuv.nrw.de

4.8. Märgistus:

—